számítások a táblázatban

Az Excelben az egyszerű adatok bevitelén kívül különféle számításokat is végezhetünk. Ezeket a műveleteket a cellákba beírt képletek segítségével oldjuk meg. A képletek mindig = egyenlőségjellel kezdődnek.

Megjegyzés

Lehetőségünk van + vagy – jellel kezdeni egy képletet. A bevitel jóváhagyása után  az Excel a + jelet lecseréli = jelre, a – jel elé pedig egy = jelet szúr be.

alapműveletek

A képletekben használható aritmetikai műveleti jeleket az alábbi lista foglalja össze.

+         összeadás
-          kivonás
*          szorzás
/          osztás
^          hatványozás

A hatványozás műveleti jelet alap^hatványkitevő formában kell megadni. Például a 23 számítást az =2^3 képlettel végezhetjük el.

A képletek eredményének kiszámításánál az Excel figyelembe veszi a matematikából ismert művelet-végrehajtási szabályokat. Ilyen például a balról jobbra szabály, a művelet prioritására vonatkozó szabály, valamint a zárójelezés szabálya.

Amennyiben egy képlet nem tartalmaz zárójelet, a műveleteket balról jobbra haladva hajtjuk végre.

Prioritás szerint a legmagasabb rangú művelet a hatványozás, ezt követi a szorzás és az osztás, a legalacsonyabb rangú műveletek pedig az összeadás és a kivonás. A műveletek végrehajtási sorrendje zárójelek segítségével módosítható. A képletekben tetszőleges számú ( ) kerek zárójelet használhatunk.

Az & összefűzés jellel mind szám-, mind szöveges adatokkal végezhetünk műveletet. A művelet eredményeként a beírt adatokat az Excel egymás után írja, egy cellába.

cellahivatkozások

A képletekben a konstans számokon kívül más cellák tartalmát is felhasználhatjuk. Ennek előnye, hogy kiküszöbölhetjük az ismételt begépeléssel járó tévedési lehetőséget, illetve megkönnyíthetjük az esetleges módosításokkal járó újraszámolást.

Az egyes cellákra azok koordinátáinak megadásával hivatkozhatunk. A hivatkozás során először az oszlop betűjelét, majd a sor számát kell megadnunk. Ha megváltoztatjuk egy olyan cella tartalmát, melyre egy képletben hivatkoztunk, az Excel a képletet automatikusan újraszámolja.

A képletekben szereplő cellahivatkozásokat begépelés helyett az egérrel is kijelölhetjük, ezt nevezzük rámutatásnak. Amikor a képlet írása közben szeretnénk egy cellára hivatkozni, kattintsunk a megfelelő cellára, melynek koordinátája megjelenik a képletben.

Ezután folytassuk a képlet begépelését. Az Excel a képlet könnyebb áttekintése érdekében a képletben szereplő cellahivatkozásokat szerkesztés közben eltérő színnel jeleníti meg, és kiemeli a hivatkozásoknak megfelelő cellákat.

Az egyes cellakoordinátákat új koordináta begépelésével, illetve a hivatkozott cella keretének áthelyezésével vagy átméretezésével módosíthatjuk.

HIVATKOZÁS- TÍPUSOK

Gyakran előfordul, hogy egy táblázat soraiban vagy oszlopaiban ugyanazt a számítást kell elvégeznünk. Ebben az esetben a képleteket begépelés helyett egyszerűbb másolással sokszorosítani.

A képletek másolásának hatékony alkalmazásához azonban meg kell ismerkednünk a cellakoordináták megadásakor használható három  hivatkozástípussal.

Típus

Jelölés

Magyarázat

Relatív

A1

A relatív hivatkozás koordinátái a képlet másolásakor mindig annyival változnak, amennyivel a képlet az eredeti helyéhez képest arrébb kerül.

Abszolút

$A$1

Az abszolút hivatkozással megadott koordináták a képlet másolásakor változatlanok maradnak.

Vegyes

$A1
vagy
A$1

A vegyes hivatkozás használatakor a cellakoordináta egyik tagját abszolút, másik tagját relatív hivatkozással adjuk meg. Így másoláskor csak a cellakoordináta relatív hivatkozással megadott tagja módosul.

A képlet másik cellába történő áthelyezésekor a hivatkozás típusától függetlenül minden koordináta változatlan marad.

Az alábbi ábrákon néhány példát láthatunk a relatív, az abszolút és a vegyes hivatkozások alkalmazására.

A feladat a relatív hivatkozás egyik alkalmazási területét mutatja be. A feladatban összegezni kell az egyes években eladott fagylaltmennyiségeket. Az 1996-os év összes fagylaltmennyiségét megkapjuk, ha a B3:B5 tartomány celláinak tartalmát összeadjuk. A képletben relatív hivatkozásokat használunk. Az összeg megjelenik a B6 cellában. Ezután a relatív hivatkozást tartalmazó képletet átmásoljuk a C6, illetve a D6 cellákba. Ekkor az Excel automatikusan módosítja a képletben szereplő hivatkozást a C3-C5, valamint a D3-D5 cellákra.

Ebben a feladatban az abszolút hivatkozásra látunk példát.

Itt azt szeretnénk meghatározni, hogy melyik gyereknek hány forintot kell fizetnie a fagylaltért. Ebben az esetben a gombóc egységára a B1 cellában van megadva. A képletben a gombóc egységárára abszolút hivatkozást használunk, hogy minden képlet a B1 cellából vegye a gombóc árára vonatkozó adatot. A gombócok mennyiségére relatív hivatkozást alkalmazunk, hogy a gombócok mennyiségét a képlet mindig az aktuális cellából olvassa ki. A képlet másolásakor az Excel automatikusan módosítja a gombóc mennyiségére vonatkozó relatív hivatkozásokat, a gombóc árára vonatkozó értéket azonban mindig a B1 cellából veszi.

A következő feladatban egy szorzótáblát készítünk.

A feladat megoldásához vegyes hivatkozásokat használunk. Az értékek kiszámításához a 2. sor és az A oszlop értékeit páronként kell összeszoroznunk. Ezért a 2. sorra és az A oszlopra abszolút hivatkozást adunk meg. Ahhoz, hogy a táblázatot egyetlen képlet segítségével fel tudjuk tölteni, gondoskodnunk kell arról, hogy az A oszlop megfelelő sorából illetve a 2. sor megfelelő oszlopából származó adatok kerüljenek összeszorzásra. Ezért az A oszlop soraira és a 2. sor oszlopaira relatív hivatkozás adunk meg. A beírt képletet ezután átmásoljuk az összes szükséges cellába. Az Excel a relatív hivatkozásokat automatikusan módosítja.

A szerkesztŐműveletek hatása

a cellahivatkozásokra

A relatív, abszolút és vegyes hivatkozások eltérő módon reagálnak a táblázatban végzett szerkesztőműveletekre.

Másolás vagy kitöltés művelet esetén a lemásolt cellákban található relatív hivatkozások – és a vegyes hivatkozások relatív koordinátái – értelemszerűen megváltoznak.

Áthelyezés művelet esetében az áthelyezett cellák képletei változatlanok maradnak. Ha más képletek tartalmaztak az áthelyezett cellákra vonatkozó hivatkozásokat, akkor azok a hivatkozások típusuktól függetlenül módosulnak, hogy az áthelyezés után is a megfelelő cellákra mutassanak.

Oszlopok, sorok vagy cellák beszúrása, illetve törlése esetén minden, a művelet eredményeként áthelyezésre került cellára vonatkozó hivatkozás úgy módosul, hogy továbbra is a megfelelő cellára mutasson. A törölt cellákra mutató hivatkozások #HIV hibaértékké változnak.

Cellatartalom törlése esetén a cellára mutató hivatkozásokat tartalmazó képletek nem változnak meg.